Bildo: Aktivuloj de ICAN protestas antaŭ la ambasadejo de Nord-Koreio en Berlino, la 13an de septembro 2017. © Britta Pedersen, dpa, AFP

07/10/2017

La internacia kampanjo por abolo de la nukleaj armiloj ricevis, pasintan vendredon, la Nobel-Premion pri paco, dum «reala danĝero ekzistas, ke pli da landoj, havigas al si nukleajn armilojn», memorigis la prezidantino de la Komitato.

La Nobel-Premio pri paco 2017 estis atribuita, vendredon 6an de oktobro, al la ICAN, la internacia kampanjo por abolo de la nukleaj armiloj, kiu estas koalicio de pluraj NROj.

«Ni vivas en mondo, kie risko de uzado de la nukleaj armiloj estas pli alta, ol neniam antaŭe. Kelkaj landoj modernigas siajn nukleajn arsenalojn, kaj la danĝero, ke pli da landoj havigas al si nukleajn armilojn estas realeco, montras tion Nord-Koreio», deklaris la prezidantino de norvegia Nobel-komitato, Berit Reiss-Andersen. Okaze de la anonco pri la Nobel-Premio, ŝi postulis de la nukleaj potencoj, ke ili komencu «seriozajn intertraktadojn» en la celo forigi ilian arsenalon.

Tiu internacia rekompenco, dotita per naŭ milionoj de svedaj kronoj (preskaŭ miliono da eŭroj), estos enmanigita en Oslo la 10an de decembro 2017.

La ICAN estas internacia koalicio, kiu kunigas centojn da organizaĵoj humanitaraj, ekologiaj, pri protektado de la homaj rajtoj, pacismaj kaj por disvolviĝado, en cento da landoj.

La organizaĵo, financita de privataj donacantoj kaj monkontribuoj de Eŭropa Unio kaj Ŝtatoj, el kiuj Norvegio, Svislando, Germanio kaj Vatikano, kreiĝis oficiale en 2007 en Vieno, marĝene de la internacia konferenco de la Traktato pri limigo de la nukleaj armiloj (TNP). De dek jaroj la ICAN alarmas, postulante «forigon» de la nukleaj armiloj.

Tiu obstinema lukto ebligis al la organizaĵo akiri gravan sukceson en julio ĉe UN, kiam kvindeko da landoj lanĉis subskribon pri traktato, kiu kondamnas atomarmilon.

Ties efiko restas tamen simbola, pro la bojkoto de la teksto fare de la naŭ nukleaj potencoj (Usono, Rusio, Unuiĝinta Reĝlando, Francio, Ĉinio, Pakistano, Israelo kaj Nord-Koreio).

Tiuj landoj entute posedas ĉirkaŭ 15 000 nukleajn armilojn. Krome, la efiko de la traktato restas hodiaŭ limigita, ĉar ĝi ekvalidos, nur kiam ĝi estos ratifita de 50 landoj.

«Ju pli ni sukcesas logi la landojn (...), des pli la publikaj opinioj ŝanĝos kaj konvinkiĝos, ke tio esta netolerebla, kaj la Ŝtatoj kiuj posedas nukleajn armilojn, malfacile pravigos sin», opiniis la svedino Beatrice Fihn, kiu gvidas la ICAN. La antaŭnelonga akriĝo de streĉiteco inter Usono Kaj Nord-Koreio pri la nord-koreia nuklea programo estas laŭ la ICAN, «alarmsignalo».

http://www.france24.com/fr/20171006-prix-nobel-paix-campagne-abolition-armes-nucleaires-ican-lutte-antinucleaire-iran-coree-nor